**টেকসই ও নবায়নযোগ্য জ্বালানি উন্নয়ন কর্তৃপক্ষ (স্রেডা)**

**বিদ্যুৎ বিভাগ**

**স্রেডার ২য় বর্ষ পূর্তি অনুষ্ঠান বিষয়ক প্রেস নোট**

**ঢাকা: ২৬মে ২০১৬ খ্রিঃ**

জ্বালানি সাশ্রয় ও সংরক্ষণ এবং নবায়নযোগ্য জ্বালানির উন্নয়ন, প্রচার ও প্রসারের জন্য বাংলাদেশ সরকার টেকসই ও নবায়নযোগ্য জ্বালানি উন্নয়ন কর্তৃপক্ষ (স্রেডা) আইন, ২০১২ এর মাধ্যমে স্রেডা গঠন করে। ২০১৪ সালের ২২ মে হতে যাত্রা শুরু করে দেশে টেকসই জ্বালানি ব্যবস্থা এবং জ্বালানি নিরাপত্তা নিশ্চিতকরণসহ কার্বন নিঃসরণের মাত্রা হ্রাস পূর্বক একটি জ্বালানি সচেতন জাতি গড়ে তোলার লক্ষ্যে স্রেডা নিরলসভাবে কাজ করে যাচ্ছে। এ বছরের ২২ মে স্রেডা তার ২ বছর পূর্ণ করে তৃতীয় বর্ষে পদার্পণ করেছে। এ উপলক্ষ্যে স্রেডার ২য় বর্ষ পূর্তি অনুষ্ঠানের আয়োজন করা হয়।

২০০৮ সালে প্রণীত নবায়নযোগ্য জ্বালানি নীতিমালায় ২০২০ সালের মধ্যে আমাদের মোট উৎপাদিত বিদ্যুতের ১০% অর্থাৎ প্রায় ২০০০ মেগাওয়াট বিদ্যুৎ নবায়নযোগ্য জ্বালানি হতে উৎপাদনের লক্ষ্যমাত্রা নির্ধারণ করা হয়েছে। তাছাড়াও জ্বালানি সাশ্রয়, সংরক্ষণ ও জ্বালানি সম্পদের সুষ্ঠু ব্যবহার নিশ্চিতকরণ ও ভবিষ্যৎ কর্মপরিকল্পনা নির্ধারণের জন্য জাতিসংঘের টেকসই উন্নয়ন লক্ষমাত্রা (SDG) ও সপ্তম পঞ্চবার্ষিক পরিকল্পনার লক্ষ্যমাত্রার সাথে সামঞ্জস্য রেখে স্রেডা “Energy Efficiency & Conservation Master Plan up to 2030” প্রণয়ন করেছে। অনুষ্ঠানে “Energy Efficiency & Conservation Master Plan up to 2030” এর মোড়ক উন্মোচন করা হয়। যেখানে জ্বালানি সাশ্রয়ের লক্ষ্যমাত্রা ২০২০ এবং ২০৩০ সালের মধ্যে যথাক্রমে প্রায় ১৫% ও ২০% নির্ধারণ করা হয়েছে। এ লক্ষ্যমাত্রা অর্জন করা সম্ভব হলে জিডিপি প্রবৃদ্ধির লক্ষ্যমাত্রা অক্ষুণ্ণ রেখেও ২০২১ সালে প্রায় ৩০০০ মেগাওয়াট এবং ২০৩০ সালে প্রায় ৮০০০ মেগাওয়াট বিদ্যুৎ এর চাহিদা কমিয়ে আনা সম্ভব হবে এবং প্রায় ১১৩০০ কোটি ঘন মিটার গ্যাস সাশ্রয় হবে। এর ফলে থেকে ২০৩০ সালের মধ্যে প্রতি বছর প্রায় ৫৩ লক্ষ মিলিয়ন TOE (Ton of Oil Equivalent) জ্বালানি বা প্রতিবছর ১০০০০ কোটি টাকা সাশ্রয় করা সম্ভব হবে।

গণপ্রজাতন্ত্রী বাংলাদেশ সরকার দেশে জ্বালানি সাশ্রয় এর লক্ষ্যে ২০৩০ সালের মধ্যে ৩ কোটি গৃহে উন্নতমানের জ্বালানি সাশ্রয়ী রান্নার চুলা স্থাপনের পরিকল্পনা গ্রহণ করেছে। এর ফলে মা ও শিশুর স্বাস্থ্য সংরক্ষণ, বায়ু দূষণ হ্রাস ও পরিবেশসম্মত ধোঁয়ামুক্ত রান্নাঘর নিশ্চিত হবে। সে লক্ষ্যে সরকার “Country Action Plan (CAP) for Clean Cookstoves” প্রণয়ন করেছে । উন্নত চুলা উৎপাদন, বাজারজাত করন ও উদ্বুদ্ধকারী সকল Stakeholders এর মধ্যে সমন্বয় সাধন এবং যে কোন প্রতিবন্ধকতা মোকাবেলা ও সঞ্চালকের ভুমিকা পালন করার জন্য বিভিন্ন সরকারি ও বেসরকারি প্রতিষ্ঠানের প্রতিনিধি সমন্বয়ে **“Household Energy Platform(HEP)” গঠন করা হয়েছে। অনুষ্ঠানে “Household Energy Platform(HEP)” এর** আনুষ্ঠানিক শুভ উদ্বোধনও ঘোষণা করা হয়।

স্রেডার বর্ষ পূর্তি অনুষ্ঠানে "Achievement and future plan of SREDA" এর উপর উপস্থাপনা প্রদান করেন স্রেডার সদস্য জনাব সিদ্দিক জোবায়ের। অনুষ্ঠানে স্রেডা কর্তৃক গৃহীত নবায়নযোগ্য জ্বালানি প্রসারে গুরুত্ব আরোপ করা হয়। প্রধান অতিথি মাননীয় উপদেষ্টা তাঁর বক্তব্যে সরকারের জ্বালানি নিরাপত্তা নিশ্চিত করনে স্রেডার তৎপরতা আরো বৃদ্ধির পরামর্শ দেন। মাননীয় প্রতিমন্ত্রী জ্বালানি দক্ষ ও সাশ্রয়ী অফিস ভবনের জন্য স্রেডার প্রশংসা করেন এবং বাংলাদেশের প্রতিটি সরকারি অফিস ভবনকে জ্বালানি দক্ষ ও সাশ্রয়ী অফিস ভবনে পরিণত করার পরিকল্পনার কথা বলেন। জনাব মোঃ তাজুল ইসলাম এমপি নবায়নযোগ্য জ্বালানি ও বিভিন্ন বিদ্যুৎ চালিত যন্ত্রপাতির মান নিরুপনে স্রেডার গুরুত্তের কথা তুলে ধরেন। জ্বালানি সচিব জনাব নাজিমুদ্দিন চৌধুরী নতুন প্রতিষ্ঠান হিসেবে স্রেডায় গবেষণা ও উন্নয়নের উপর গুরুত্ব আরোপ করেন।

জনসচেতনতা সৃষ্টির লক্ষ্যে বিশ্ববিদ্যালয়ের ছাত্র ছাত্রীদের অংশগ্রহনে স্বল্পদৈর্ঘ ডকুমেন্টটরি তৈরির প্রতিযোগিতার আয়োজন করা হয়। অনুষ্ঠানে নির্বাচিত স্বল্পদৈর্ঘের নবায়নযোগ্য জ্বালানি ও জ্বালানি সাশ্রয়ী বিষয়ক ডকুমেন্টটরি গুলোকে পুরস্কৃত করা হয়। এছাড়াও স্রেডার অফিসিয়াল লোগো ও নতুন জ্বালানি সাশ্রয়ী অফিস ভবন অতিথি বৃন্দের উপস্থিতিতে আনুষ্ঠানিক ভাবে উদ্বোধন করা হয়।

স্রেডার ২য় বর্ষ পূর্তি অনুষ্ঠানে প্রধান অতিথি হিসেবে উপস্থিত ছিলেন ড. তৌফিক-ই-ইলাহি চৌধুরী, বীর বিক্রম, মাননীয় প্রধানমন্ত্রীর বিদ্যুৎ, জ্বালানি ও খনিজ সম্পদ বিষয়ক উপদেষ্টা, বিশেষ অতিথি হিসেবে উপস্থিত ছিলেন জনাব নসরুল হামিদ এমপি, মাননীয় প্রতিমন্ত্রী, বিদ্যুৎ, জ্বালানি ও খনিজ সম্পদ মন্ত্রণালয়, জনাব মোঃ তাজুল ইসলাম এমপি, সভাপতি, বিদ্যুৎ, জ্বালানি ও খনিজ সম্পদ বিষয়ক সংসদীয় স্থায়ী কমিটি, , জনাব নাজিমুদ্দিন চৌধুরী, সচিব, জ্বালানি ও খনিজ সম্পদ বিভাগ, বিদ্যুৎ, জ্বালানি ও খনিজ সম্পদ মন্ত্রণালয় এছাড়াও উপস্থিত ছিলেন বেগম নাসিমা ফেরদৌসী এমপি, বিদ্যুৎ, জ্বালানি ও খনিজ সম্পদ বিষয়ক সংসদীয় স্থায়ী কমিটির সদস্য এবং ড.আহমদ কাইকাঊস নাব অতিরিক্ত সচিব, বিদ্যুৎ বিভাগ, বিদ্যুৎ, জ্বালানি ও খনিজ সম্পদ মন্ত্রণালয়। অনুষ্ঠানটির সভাপতিত্ব করেন স্রেডার চেয়ারম্যান জনাব মোঃ আনোয়ারুল ইসলাম সিকদার এনডিসি। এছাড়াও সরকারি ও বেসরকারি বিভিন্ন প্রতিষ্ঠানের উচ্চ পদস্থ কর্মকর্তাগণ অনুষ্ঠানে উপস্থিত থেকে অনুষ্ঠানটিকে প্রাণবন্ত করে তোলেন।